OBH 1856/1996.
Az állampolgári jogok országgyűlési biztosának jelentése
Ügyintéző: dr. Kerezsi Klára

MTI Sajtónyilatkozat

Dr. Chikán Csaba a MEOSZ elnöke beadvánnyal fordult az Állampolgári Jogok Országgyűlési Biztosának Hivatalához, amelyben Gallov Rezső államtitkár, az OTSH elnökének az MTV 1995. december 12-én az Objektív hírműsorában elhangzott, az épek és a mozgássérültek sportteljesítményének egyenértékűségét kétségbe vonó nyilatkozatát kifogásolta.

A nemzeti és a nemzetközi jog egyaránt tartalmazza a diszkrimináció tilalmának elvét. A Magyar Köztársaság Alkotmánya 70/A § (1) bekezdése tilalmazza az emberek közötti "egyéb helyzet szerinti különbségtételt". A diszkrimináció tilalmát az Alkotmánybíróság az emberi méltóság alapjogából származtatva a 90/B/1990/9. sz. határozatában akként fogalmazza meg, hogy a jognak mindenkit egyenlőként (egyenlő méltóságú személyként) kell kezelnie.

A fentiek alapján kifogásolható Gallov Rezső államtitkár alábbi nyilatkozata: "Amikor a mozgássérültek olimpiai aranyérmekről és dobogóról beszélnek, azért ez nem ugyanaz, minthogyha a magyar élsportolók, versenysportolók olimpiai bajnokokról, olimpiai aranyérmekről beszélnek. És itt ezt a filozófiát, ezt a szemléletet érdemes lenne egy kicsit megváltoztatni. Az olimpiai mozgalom abszolút értelemben a minőségi sportot célozza meg, és az abszolút eredményeket honorálja. Minden, ami a mozgáskorlátozottak sportjában létezik, az relatív."

A sport állami tisztségviselője az olimpiai eszményt és az emberi jogokat sérti meg akkor, amikor "abszolút eredményekről" és "minőségi sportról" nyilatkozik és az ilyen eredmények felmutatásának lehetőségéből kizárja a mozgássérülteket. Noha az OTSH nem zárkózott el a mozgássérültek paraolimpiára kijutásának korlátozott támogatásától, az anyagi források szűkössége által meghatározott döntés mérlegelésekor diszkriminatív filozófiára épülő érvrendszert alkalmazott.

Az olimpiai eszme a legteljesebb mértékben összhangban van az emberi jogokkal. Ezt bizonyítja, hogy a mozgássérültek paraolimpiája - a más típusú adottságokkal rendelkező sportolók világversenye - a jövő évben is az olimpiai játékok helyszínén kerül megrendezésre, ezzel is kifejezve, hogy az ép és a mozgássérült sportolókat egyenlő méltóságú személyekként kell kezelni, mert ez áll összhangban az olimpiai versenyek szellemével.

A fentiek alapján felhívtam Gallov Rezső államtitkárt, az OTSH elnökét, hogy tartózkodjék az Alkotmány 70/A.§ (1) bekezdésének megsértésétől a diszkriminatív megkülönböztetéstől.

A fenti közlemény kiadását azért tartom szükségesnek, mert az inkriminált nyilatkozat az Objektív 1995. december 12-i adásában nagy nyilvánosságot kapott.

Budapest, 1995. december 20.

Gönczöl Katalin